Nafarroako Parlamentuko Mahaiak, 2020ko apirilaren 2an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintza-ekimena erabiliz, Nafarroako Gobernuak, 2020ko apirilaren 1ean hartutako Erabakiaren bidez, Nafarroako 2020rako Aurrekontu Orokorrei buruzko martxoaren 4ko 5/2020 Foru Legea aldatzen duen Foru Lege proiektua igorri dio Nafarroako Parlamentuari,

Hori horrela, Legebiltzarreko Erregelamenduko 158. artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**1.** Osoko Bilkuraren esku jartzea Nafarroako 2020rako Aurrekontu Orokorrei buruzko martxoaren 4ko 5/2020 Foru Legea aldatzen duen Foru Lege proiektuaren izapidetzea zuzenekoa eta irakurketa bakarrekoa izateari buruzko erabakia (10-20/LEY-00007).

**2.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2020ko apirilaren 2an

Lehendakaria: Unai Hualde Iglesias

Foru Lege proiektua, Nafarroako 2020rako Aurrekontu Orokorrei buruzko martxoaren 4ko 5/2020 Foru Legea aldatzen duena

ATARIKOA

2020ko martxoaren 11n, Osasunaren Mundu Erakundeak nazioarteko pandemiaren izaera eman zion COVID-19ak eragindako osasun publikoko larrialdiari, gaitza nazioartean zabaltzeak herrialde guztietako osasun publikorako arriskua dakarrelako eta nazioarteko erantzun koordinatua eskatzen duelako. Testuinguru horretan, martxoaren 14ko 463/2020 Errege Dekretuaren bidez alarma egoera deklaratu zen COVID-19ak eragindako osasun krisia kudeatzeko.

463/2020 Errege Dekretu horrek 4. artikuluan ezartzen duenez, alarma egoeraren ondorioetarako eskumena duen agintaritza Gobernua izanen da, bai eta, zein bere ardura eremuan, ministerio hauetako titularrak ere: Osasuna, Defentsa, Barne Arazoak, Garraioak, Mugikortasuna eta Agenda Urbanoa. Hala eta guztiz ere, errege dekretu horren 6. artikuluarekin bat, administrazio bakoitzak eskumenak ditu, indarreko legeriak bere zerbitzuen ohiko kudeaketarako emandakoak, beharrezkotzat jotzen dituen neurriak hartzeko, betiere kasuan kasuko agintaritzaren zuzeneko aginduen esparruan.

Nafarroako Gobernuak bi foru lege-dekretu onetsi ditu 2020ko martxoan, premiazko neurriak onesten dituztenak koronabirusaren (COVID-19a) osasun krisiak eragindako inpaktuari aurre egiteko.

Martxoaren 18ko 1/2020 Foru Lege-dekretuaren 19. artikuluak honakoa ezartzen du:

Funts bat sortzen da, 100 milioi euro artekoa, beharrezkoa bada handitzen ahalko dena, beharren arabera aplika dadin, honako arlo hauetan egiten diren gastuei aurre egiteko: osasuna, hezkuntza, politika sozialak, enpresak, ETEak, langile autonomoak, laneko eta familiako bizitzen bateragarritasuna, babes soziala eta COVID-19aren ondorioz eraginiko beste gastu batzuk. Horretarako, dagozkion aurrekontu-aldaketak tramitatuko dira, Nafarroako Ogasun Publikoari buruzko apirilaren 4ko 13/2007 Foru Legean xedaturik dagoenari jarraikiz.

Nafarroako Ogasun Publikoari buruzko 13/2007 Foru Legearen 38. artikuluak ezartzen duenez, funts-mugimenduen xede izan daitezkeen partida bakarrak Aurrekontuei buruzko Foru Legean hala ezarritakoak dira.

Horrez gain, foru lege horren 43. artikuluak ezartzen duenez, aurrekontu zuzkiduren intsuldaketak, aurrekontuei buruzko foru legean funts mugimenduak deitzen direnak, ez dira aurrekontu-aldaketatzat hartuko.

**1. artikulua.** Nafarroako 2020rako Aurrekontu Orokorrei buruzko martxoaren 4ko 5/2020 Foru Legearen 5. artikulua aldatzea.

Nafarroako 2020rako Aurrekontu Orokorrei buruzko martxoaren 4ko 5/2020 Foru Legearen 5. artikuluari bigarren paragrafoa gehitzen zaio. Hona testua:

“Horiez gain, zabalgarriak izanen dira, 2020ko ekitaldiari dagokionez, koronabirusaren aurkako borrokarako neurri bereziak finantzatzeko helburua duten edo ekitaldian horretarako sortu beharreko partida guztiak (Nafarroako Ogasun Publikoari buruzko apirilaren 4ko 13/2007 Foru Legearen 38. artikuluan jasotako muga izan gabe); partida horien izena COVID-19... izanen da”.

**2. artikulua.** Nafarroako 2020rako Aurrekontu Orokorrei buruzko martxoaren 4ko 5/2020 Foru Legea aldatzea.

Nafarroako 2020rako Aurrekontu Orokorrei buruzko martxoaren 4ko 5/2020 Foru Legeari 58. artikulua gehitzen zaio. Testu hau izanen du:

“58. artikulua. COVID-19 kredituen kudeaketa.

Funts mugimenduak egiten ahalko dira COVID-19ari dagozkion partiden artean, eta gastuaren kudeaketa hoberako beharrezkoak direnak sortzen ahalko dira.

Partidak zer departamenturi dagozkion, haren titularrak izanen du funts-mugimendu horiek baimentzeko eskumena. Departamentu bati baino gehiagori badagokie, eskumena Ekonomia eta Ogasun Departamentuko kontseilariarena izanen da, ukitutako departamentuek adostasuna eman ondoren”.

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.